
Налшык
Дыгъэгъазэм и 31-м, ИлъэсыщIэ пщыхьэщхьэм, Абхъазым и утым цIыху куэд щызэхуэсат абы щекIуэкIыну концертым еплъыну.
Республикэм и уэрэджыIакIуэхэмрэ къэфакIуэхэмрэ едэIуа, еплъа къудей мыхъуу, щIалэхэмрэ хъыджэбзхэмрэ адыгэ джэгур яублэри къэфащ. Иджыблагъэ утым щагъэува лъэрыжэ къэжыхьыпIэри нэщI хъуакъым.
Псом хуэмыдэу нэхъ цIыкIу дыдэхэрт зи IутIыжыр. Сабийхэр темыпыIэжу зыпэплъа Уае Дадэмрэ Уэс Гуащэмрэ псей щIэращIэм и хъуреягъыр цIыкIухэм кърагъэкIухьащ, къуажэхьхэр кърагъэщIащ, зыщыгуфIыкIа саугъэтхэр тыгъэ хуащIащ. Къыхэгъэщыпхъэщ, эфир занщIэкIэ концертыр телевизорымкIэ къызэратар.
Концерт нэужьым, сыхьэт 24.00-м, утым хьэрэкIытIэхэр щыдрагъэлъэ-теящ.
ТЕКIУЖЬ Заретэ.
Аруан
Аруан районым и ИлъэсыщIэ дауэдапщэхэр ЩэнхабзэмкIэ унэм и гупэ къит утыкум щекIуэкIащ.
Псей гъэщIэрэщIам еплъыну къэкIуа цIыкIухэм уэрэд жаIащ, къэфащ. ИужькIэ ахэр ирагъэплъащ «Зыми емыщхь псей цIыкIу» зыфIаща гъэлъэгъуэныгъэм. ИлъэсыщIэм ехьэлIа Iуэхухэм щIэщыгъуагъ халъхьащ утыкум и хъуреягъкIэ щагъэува шэтыр щхъуэкIэплъыкIэхэм. Абыхэм щагъэхьэзыра шей лIэужьыгъуэхэмрэ шхыныгъуэ IэфIхэмрэ Iуагъэхуащ гуфIэгъуэ зэхыхьэм хэта псоми. Пщыхьэщхьэм «Планета» кинотеатрым щIалэгъуалэ дискотекэ щекIуэкIащ.
Тэрч
ИлъэсыщIэр къыщихьэ махуэм Тэрч щIыналъэм и ДК-м щекIуэкIащ «Уае Дадэмрэ Уэс Гуащэмрэ къащыщIа щIэщхъухэр» зыфIаща сабий нэгузегъэужь гъэлъэгъуэныгъэр. Абы къыкIэлъыкIуэу зэхэтащ щIалэгъуалэм папщIэ къызэрагъэпэща «Уэ фIыгъуэу къыппэплъэр пщIащэрэт!» фIэщыгъэм щIэт илъэсыщIэ джэгу-зэпеуэр.
ЦIыхухэм гукъинэж ящыхъуащ «Пшапэ жьэгу мафIэ» илъэсыщIэ пшыхьри. Ар къызэзыгъэпэща «Зэчий» щэнхабзэ центрым и зэфIэкI псори ирихьэлIащ абы кърагъэблэгъа, лэжьыгъэ гъуэгуанэ дахэ къезыхьэлIа нэхъыжьхэми щIыналъэр зэрыгушхуэ щIалэгъуалэми илъэсыщIэр дэрэжэгъуэрэ гуфIэгъуэкIэ къызэрырагъэхьэным.
2014 гъэр къыщихьэр дахащэу щагъэлъэпIащ районым и къуажэ псоми. Апхуэдэт «Курп и пшэплъхэр» балалайкэ ансамблым ита концертыр (Курп Ищхъэрэ), Курп Ипщэм ще-кIуэкIа бал-маскарадыр, «Къытхуеблагъэ, псей щIэращIэ» сурэт гъэлъэгъуэныгъэр (Терекскэ), «Таурыхъым и дуней» сабий нэгузыужь программэр (Арыкъ), «Колобокым къыщыщIахэр» фIэщыгъэм щIэту сабий нэхъ цIыкIу дыдэхэм папщIэ ягъэува теплъэгъуэ кIэщIхэр (Хьэмидей).
Дзэлыкъуэ
Дзэлыкъуэкъуажэ и утыку нэхъыщхьэм щагъэува псей дахэм сабий 60-м нэс ирагъэблэгъащ. Абыхэм иратащ Уае Дадэмрэ Уэс Гуащэмрэ егугъуу ягъэхьэзыра саугъэтхэр.
Район администрацэм щэнхабзэмкIэ и къудамэм и лэжьакIуэ нэхъыжь Темыр Анетэ къызэрыджиIамкIэ, илъэсыщIэ дауэдапщэхэм хэтащ щIыпIэм и ДК-м и къэфакIуэ, уэрэджыIакIуэ гупхэр. КъищынэмыщIауэ, абыхэм къакIэрымыхуу зыкъагъэлъэгъуащ курыт школхэм щеджэ цIыкIухэм. ГуфIэгъуэ программэм къыщыIуащ илъэсыщIэм теухуа усэхэр. Апхуэдэу цIыкIухэм ягъэлъэгъуащ фIыуэ ялъагъу таурыхъхэм къытращIыкIа театр теплъэгъуэхэр.
Жанхъуэт Зузэ.
